CELEX: 32021R2062
Language: lv
Date: 2021-08-23 00:00:00
Title: Komisijas Deleģētā regula (ES) 2021/2062 (2021. gada 23. augusts), ar kuru groza Deleģēto regulu (ES) 2020/2014, ar ko nosaka detalizētus noteikumus par to, kā 2021.–2023. gadā īstenot izkraušanas pienākumu dažās Ziemeļjūras zvejniecībās

26.11.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 421/4
               
            
         KOMISIJAS DELEĢĒTĀ REGULA (ES) 2021/2062
         (2021. gada 23. augusts),
         ar kuru groza Deleģēto regulu (ES) 2020/2014, ar ko nosaka detalizētus noteikumus par to, kā 2021.–2023. gadā īstenot izkraušanas pienākumu dažās Ziemeļjūras zvejniecībās
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2018/973 (2018. gada 4. jūlijs), ar kuru izveido daudzgadu plānu bentiskajiem krājumiem Ziemeļjūrā un zvejniecībām, kas minētos krājumus izmanto, un sīkāk nosaka kārtību, kā īstenot izkraušanas pienākumu Ziemeļjūrā, un ar kuru atceļ Padomes Regulas (EK) Nr. 676/2007 un (EK) Nr. 1342/2008 (1), un jo īpaši tās 11. pantu,
         tā kā:
         
                     (1)
                  
                  
                     Komisijas Deleģētā regula (ES) 2020/2014 (2) saskaņā ar kopīgu ieteikumu, ko iesniegušas Beļģija, Dānija, Vācija, Francija, Nīderlande un Zviedrija (Shēveningenas grupa), nosaka detalizētus noteikumus par to, kā 2021.–2023. gadā īstenot izkraušanas pienākumu dažās Ziemeļjūras zvejniecībās.
                  
               
                     (2)
                  
                  
                     Saskaņā ar Deleģēto regulu (ES) 2020/2014 daži atbrīvojumi no izkraušanas pienākuma ir provizoriski piemērojami līdz 2021. gada 31. decembrim. Šajos gadījumos dalībvalstīm, kuras ir tieši ieinteresētas attiecīgo zvejniecību pārvaldībā, pēc iespējas drīzāk, bet ne vēlāk kā 2021. gada 1. maijā būtu jāiesniedz papildu zinātniskie pierādījumi, kas pamato konkrēto atbrīvojumu. Iesniegtie pierādījumi Zivsaimniecības zinātnes, tehnikas un ekonomikas komitejai (ZZTEK) būtu jānovērtē līdz 2021. gada 31. jūlijam.
                  
               
                     (3)
                  
                  
                     Pēc apspriešanās ar Ziemeļjūras konsultatīvo padomi un Pelaģisko krājumu konsultatīvo padomi Shēveningenas grupa 2021. gada 30. aprīlī iesniedza Komisijai kopīgu ieteikumu, kurā lūdza dažus atbrīvojumus no izkraušanas pienākuma turpināt piemērot pēc 2021. gada un sniedza papildu zinātnisko informāciju. 2021. gada 26. jūlijā Shēveningenas grupa iesniedza pārskatītu kopīgā ieteikuma redakciju.
                  
               
                     (4)
                  
                  
                     ZZTEK (3) kopīgo ieteikumu izskatīja 2021. gada maijā. Komisija 2021. gada 16. jūlija sanāksmē, kurā Eiropas Parlaments piedalījās novērotāja statusā, iepazīstināja dalībvalstu pārstāvju ekspertu grupu ar deleģētā akta projektu.
                  
               
                     (5)
                  
                  
                     Deleģētās regulas (ES) 2020/2014 6. panta 1. punkta c) apakšpunkta ii) punkts paredz izdzīvotības atbrīvojumu jūras zeltplekstei, kas ar grunts traļiem (OTB, PTB), kuru linuma acs izmērs ir 90–119 mm un kuri aprīkoti ar konkrēta tipa plātnēm, nozvejota Savienības ūdeņos Starptautiskās Jūras pētniecības padomes (ICES) 3.a rajonā. Shēveningenas grupa lūdza atbrīvojumu paplašināt, lai tas katru gadu no 1. oktobra līdz 31. decembrim ICES Kategata apakšrajonā attiektos arī uz traļiem, kam plātnē linuma kvadrātveida acs izmērs ir vismaz 120 mm. ZZTEK atzīmēja (4), ka Dānijas iesniegtā papildu zinātniskā informācija apstiprina, ka jūras zeltplekstes izmetumu izdzīvotība, salīdzinot ar 80–99 linuma acs izmēru, kāds atļauts traļu ar traļa durvīm zvejniecībā, lielāka izmēra linuma acu gadījumā, kas ietver SELTRA plātnes un 120 mm kvadrātveida acs plātnes, būs līdzīga vai labāka. Tāpēc atbrīvojumu varētu paplašināt, lai iekļautu Kategata apakšrajonā darbojošos traļus, kuru plātnes linuma kvadrātveida acs izmērs ir vismaz 120 mm.
                  
               
                     (6)
                  
                  
                     Deleģētās regulas (ES) 2020/2014 11. panta 11. punkts nosaka de minimis atbrīvojumu attiecībā uz minimālo saglabāšanas references izmēru nesasniegušu merlangu, kuru ICES 4. apakšapgabalā nozvejojuši kuģi, kas izmanto rāmja traļus, kuru linuma acs izmērs ir 80–119 mm. Shēveningenas grupa lūdza šo atbrīvojumu pagarināt līdz 2023. gada 31. decembrim un iesniedza jaunu zinātnisko informāciju. ZZTEK novērtēja minētos pierādījumus un secināja (5), ka kopīgais ieteikums lielā mērā risina problēmas, ko ZZTEK bija apzinājusi savos iepriekšējos novērtējumos. Konkrēti, aplēstās negribētu nozveju izkraušanas izmaksas ir būtiskas un prasītu veikt ievērojamu papildu darbu uz kuģa. ZZTEK atzina arī problēmas un sarežģījumus, ar ko saistīta selektivitātes uzlabošana šajā zvejniecībā. Tāpēc šis atbrīvojums būtu jāsaglabā līdz 2023. gada 31. decembrim.
                  
               
                     (7)
                  
                  
                     Šajā regulā paredzētie pasākumi tieši ietekmē Savienības kuģu zvejas sezonas plānošanu un ar to saistītās saimnieciskās darbības, tāpēc šai regulai būtu jāstājas spēkā tūlīt pēc tās publicēšanas. Tā būtu jāpiemēro no 2022. gada 1. janvāra,
                  
               IR PIEŅĒMUSI ŠO REGULU.
         
            1. pants
            Deleģēto regulu (ES) 2020/2014 groza šādi:
            
                        1)
                     
                     
                        regulas 6. panta 1. punkta c) apakšpunkta ii) punktu aizstāj ar šādu:
                        
                                    “ii)
                                 
                                 
                                    kuru linuma acs izmērs ir 90–119 mm un kuri aprīkoti ar Seltra tipa plātni, kam augšējā plātnē (kvadrātveida) linuma acs izmērs ir 140 mm, (rombveida) linuma acs izmērs ir 270 mm vai (kvadrātveida) linuma acs izmērs ir 300 mm, vai – traļiem Kategata apakšrajonā katru gadu no 1. oktobra līdz 31. decembrim – plātnē (kvadrātveida) linuma acs izmērs ir vismaz 120 mm, un ar kuriem Savienības ūdeņos ICES 3.a rajonā kā mērķsugas tiek zvejotas plekstveidīgās zivis vai apaļzivis;”;
                                 
                              
                  
                        2)
                     
                     
                        regulas 11. panta 11. punktu aizstāj ar šādu:
                        
                                    “11)
                                 
                                 
                                    jauktu sugu demersālajās zvejniecībās, kurās darbojas kuģi, kas Savienības ūdeņos ICES 4. apakšapgabalā izmanto rāmja traļus, kuru linuma acs izmērs ir 80–119 mm, –
                                    par minimālo saglabāšanas references izmēru mazāka merlanga daudzumu, kas nepārsniedz 2 % no jūras zeltplekstes un jūrasmēles gada kopējās nozvejas;”.
                                 
                              
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2022. gada 1. janvāra līdz 2023. gada 31. decembrim.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 23. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 179, 16.7.2018., 1. lpp.
         
         
            (2)  Komisijas Deleģētā regula (ES) 2020/2014 (2020. gada 21. augusts), ar ko nosaka detalizētus noteikumus par to, kā 2021.–2023. gadā īstenot izkraušanas pienākumu dažās Ziemeļjūras zvejniecībās (OV L 415, 10.12.2020., 10. lpp.).
         
            (3)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d
         
            (4)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, 23. un 24. lpp.
         
            (5)  https://stecf.jrc.ec.europa.eu/documents/43805/2874177/STECF+21-05+-+Ev+JRs+LO+and+TM+Reg.pdf/caa87b65-ea4a-491a-8e59-4111e01e1c1d, 20. un 21. lpp.